Betogers glo op pad na landdroshof in Hermanus | Netwerk24
Deur Malherbe Nienaber 12 Julie 2018 10:56
Betogers in Zwelihle, Hermanus, het Donderdagoggend weer byeengekom, terwyl sommige paaie die oggend nog gesluit was weens rommel wat opgeruim moet word.
Sowat 100 betogers is die oggend opgemerk waar hulle in Zwelihle gesing het. Hulle wil glo na die landdroshof op die dorp opruk.
Dit blyk dat van die betogers wat voorheen in hegtenis geneem is, Donderdag in die hof sal verskyn, berig Jaco Marais.
Die Overstrand-munisipaliteit sê die dagsentrum vir die gemeenskap in Hermanus is steeds weens die betogings gesluit.
NOTICE: Hermanus Community Day Centre closed today – 12/07/2018 Western Cape Government Health would like to inform the public that Hermanus Community Day Centre (CDC) continues to remain closed today on advice of SAPS due to the current situation that remains volatile.
— Overstrand Muni (@OverstrandMuni) July 12, 2018
Die gemeenskapspolisiëringsforum in Hermanus (GPF) sê inwoners van Zwelihle kan nie werk toe gaan nie, want daar is geen taxi’s in die omgewing beskikbaar nie.
Om 06:40 het die GPF gesê Swartdamweg van Mbekistraat tot Stilstraat en Schulphoekweg van Mbekistraat af tot by die see is gesluit omdat rommel op die strate nog opgeruim moet word.
Woensdag is twee polisiemanne en ’n betoger beseer, terwyl 17 mense in verband met openbare geweld in hegtenis geneem is.
Betogers het Woensdagoggend die strate ingevaar ná gerugte dat Gcobani Ndzongana, ’n gemeenskapsaktivis, in hegtenis geneem gaan word.
Betogers in Zwelihle, Hermanus, is Donderdagoggend weer byeen en gaan glo na die landdroshof op Hermanus opruk.Foto: Jaco Marais
Die polisie het later bevestig hy is inderdaad aangekeer weens aanhitsing tot geweld en saakbeskadiging die afgelope naweek.
Die polisie het rubberkoeëls en traangas afgevuur om die skare uiteen te jaag, terwyl bande aan die brand gesteek en strate met klippe versper is.
Inwoners van Zwelihle het ook glo probeer om die Mount Pleasant Primêre skool te beskadig en is deur die onlustepolisie-eenheid uitmekaar gejaag.
Inwoners het Dinsdag na die polisiekantoor opgeruk om ’n memorandum te oorhandig waarin die plaaslike polisie van wanbestuur beskuldig is. Hulle het aangedring dat die minister van polisie hulle kom toespreek.